Ebû Mihemed Almanî qey wayîrê Helfen in Notî û mesuldarê ci Bekîr Asturkî vat, têkilîya ê xeylî selahîyetdaranê dewlete û efseran dir esta û berê sînorî yê Cîlvegozuyî ra bê ke ambûlanse bisehnê şîyê Îdlib. Vat, “Êlula 2019’î de dimayo ke Almanya ra ame Îdlib, ez, Bekîr û şoforêko bîn o Alman ê bi nameyê Domînîkî ma 2 ambûlansî şirawitî Babo ke DAÎŞ tede bi.”
Mihemed Almanîyo ke mabênê Tebqa û Til Ebyadî de 2015 de bi ambûlansan birîndarê giranî yê DAÎŞ’î berdêne, vat, “Gama ke ma birîndarî berdêne bi nêweşxaneyê Til Ebyadî, ma ambûlansa mi ra hewilnayêne ambûlansêna. Ber de înan esparê ambûlansêka bîne kerdêne û wina berdêne bi nêweşxaneyanê Tirkîya.”
Mihemed Emer Evdilqadiro ke zereyê DAÎŞ’î de bi nameyê Ebû Mihemed Almanî yeno zanayene û destê QSD’yî de yo, qalê hetê sazîyêka qelbî ya bi nameyê Helfet in Not’î ke qaşo sazîyêka hetkarî ya û îstîxbaratê Almanan û çapemenîya Almane nizd ra nas kenê, şirawitişê 2 ambûlansanê seba DAÎŞ’î kerd. Evdilqadirî heman wextî de derheqê ronayoxê na sazîye Bekîr Asturkî, têkilîyê ê yê dewleta Tirkî dir û senî birîndarê DAÎŞ’î berdê bi nêweşxaneyanê Tirkîya de zî qisey kerd.
Mihemed Almanî Tunûs ray o û Almanya de ronişeno. Vano peynîya 2013’î de yan zî destpêkê 2014’î de ê organîzasyonê ‘hetkarîye’ ya bi nameyê ‘Helfet in Not’ ê Bekîr Asturkî, ke lîsteya cîhadîstan ê îstîxbaratê Almanan de yo, nas kerdo û tîya dest bi xebate kerda.
Vano dimayo ke ê sere nameyê ‘sazîya hetkarîye’ ya bi nameyê ‘Helfen in Notî’ de DAÎŞ’ijî berdê Bab, DAÎŞ’ijan hendî nêverdayo o ûca ra şiro.
Almanî vano, Helfen in Not Almanya de bi, wayîrê ci Tirk bi, o seba ke hetkarîya merdimîye seba şarê Sûrîye bikero tewrê Helfen in Notî bîyo, gama ke şîyo verê înan înan ê ra vato, “Ti eşkenê ma dir ambûlansan ravêrnê Sûrîye?” ê zî qebûl kerdo.
Almanî dewam de vano menga 3 yan zî 4’an a 2014’î de bi waştişê wayîrê Helfet in Notî “Bekîr Abî” şîyo Îdlib. Ambûlansî û “Bekîr” cîya ameyê û o xo reyde berdo Stenbol. Ê zî ambûlansêk girewta û berê sînorî yê Cîlvegozu-Reyhanli ra ravêrtê bi Îdlibî.
Almanî heman wextî de hayîdarî dano ke lazimî bi Îdlib de şûbeyêkê Helfen in Notî estbî, dermanê ke înan vetêne rayîr ganî ravêrtêne.
Derheqê wayîrê sazîya Helfet in Notî Almanîyî vat, têkilîyê ê bi Tirkîya ra zaf rind bî, mîyanê înan de efser, leşker û karmendê dewlete zî estbî û ê bi asanî ambûlansî Stenbol ra ravêrnayêne bi Îdlibî.
Almanîyî erheqê ravêrtêşê beran de zî vat, „Almanya ra heta Îdlib heme ewraqî fermî bî. Tirkîya de zî înan ambûlanse nêsehnayêne. Çunke xeylî nasê ê estbî. Naye ra tu problemêk nêvejîyayêne.”
Dozgerîya Kolnî tespît kerdo ke Helfet in Notî tewr tay 9 ambûlansî DAÎŞ’î rê şirawitê.
Goreyê cigêrayîşê ANF’yî Helfen in Noto ke bi fermî nê nameyî bikar nêano la xebatan keno, bajarê Neussî de bi nameyê “Kulturverein Weckhoven e.V.” ‘hetkarî’ dano pêser. Bi heman hawayî sazîyêk bi nameyê “Al Yateem” zî pabesteyê Kulturverein Weckhoven e.V’yî xebetêna.
